Et sommerhus på Strandgårdsvej ved Geraa er natten til mandag brændt ned til grunden. Brand blev anmeldt  søndag klokken 23.49, og allerede da brandfolkene ankom til stedet, stod bygningen i lys lue. Der var ingen personer til stede i huset. Det var tyske turister, der opdagede  branden og alarmerede om den, fortæller indsatsleder ved Nordjyllands Beredskab. - Men det var allerede voldsomt, og vi kunne ikke gøre meget, ud over at sikre, ilden ikke bredte sig til de træer, der var i nærheden, siger han. Ifølge vagthavende ved Nordjyllands Politi Jesper Sørensen skal brandtomten nu undersøges nærmere for at finde brandårsagen, der ikke er umiddelbart tydelig.

Referat:
Brandfolkene havde ingen chance for at redde et sommerhus, der søndag kort før midnat nedbrændte ved Geraa, syd for Asaa.